PISMO SVIM ZAJEDNICAMA VJERA I SVJETLO

„Ovako je pisano: ‘Krist će trpjeti i treći dan ustati od mrtvih i u njegovo će se ime propovijedati obraćenje i otpuštenje grijeha po svim narodima počevši od Jeruzalema.’ Vi ste tomu svjedoci. I evo, ja šaljem na vas Obećanje Oca svojega. Ostanite zato u gradu dok se ne obučete u Silu odozgor.“ (Lk 24, 46-49).

Dragi naši, osjećam potrebu u ovom trenutku, posebnom za život naših zajednica Vjere i svjetla, obratiti vam se riječima koje bi nam mogle pomoći smiriti naša srca, protumačiti u svjetlu vjere ono što proživljavamo i s pouzdanjem gledati naprijed kako bismo nastavili put koji nam je od početka pokazao Duh uskrslog Isusa.

U teškim vremenima ne smijemo pobjeći u prošlost, a ne smijemo niti bježati od sadašnjosti, već se moramo vratiti izvoru. Riječi evanđelista Luke su one koje Isus govori svojim učenicima nakon svoje muke. To je trenutak velike krize jer je Isus umro i čini se da je sada sve gotovo: obećanja i nade koje su bile položene u Njega izgubljena su. Ali Isus je uskrsnuo i u svjetlu Božje Riječi pomaže im da na pravi način protumače sve što se dogodilo, dajući im obećanje: dar Duha Svetoga da ih podrži i usmjeri na putu.

Ovih dana čuli smo vijest koju je podijelila Međunarodna Arka (L'Arche International) o početku svoje povijesti i o Jeanu Vanieru nakon koje smo se osjetili izgubljeno. Tisuće misli i tisuću emocija: nevjerica, tuga, bijes. Zašto sve to? Čemu ovo iskušenje za nas i naše prijatelje iz Arke koji su s nama i poput nas vjerovali u projekt kojem je Jean posvetio svoj život?

Vratiti se izvoru može nam pomoći pronaći svjetlo. Svi dobro znamo da Arka i Vjera i svjetlo nisu djelo čovjeka nego Božje djelo, djelo Duha Svetoga koji je nadahnuo i podržao rađanje nečega za što nitko nije mogao zamisliti da će donijeti toliko ploda. To je prvi i najveći znak djela Duha Svetoga: „Prepoznat ćete ih po plodovima ...“ (Mt 7,16). Dakle, put koji smo dijelili u ovim godinama dolazi od Boga, plod mu je dobar, a korijeni duboki.

Ono što nas danas ostavlja zbunjene jest da je sam Bog koristio krhke i grešne ljude, muškarca poput Jeana koji – prema onome što je izvijestilo istražno povjerenstvo – nije bio u stanju zaštititi druge od svoje slabosti koja je duboko povrijedila žene koje su mu vjerovale i povjeravale mu se. Želimo izraziti naše suosjećanje i prijateljstvo prema njima, ali danas je to sve povrijedilo i nas. Sam Bog je sudac, ali mi apsolutno ne možemo prihvatiti takve postupke, jer su vrlo daleko od duha zajednica Arke i Vjere i svjetla, potpuno su suprotna onome što nas je sam Jean učio tijekom svog života.

Tajna zla veća je nego što je možemo razumjeti i zato ne možemo prihvatiti ono što se dogodilo. No iskustvo koje svi živimo u zajednicama Vjere i svjetla, u zajedništvu i u čuvanju krhkosti mnogih naših prijatelja, za nas je velik izvor plodnosti. To je bila snaga koja nam je promijenila život i natjerala nas da otkrijemo Božje lice na autentičniji način. Sve je to dar koji dolazi od Boga i iz zajedništva s malenima. Kroz prijateljstvo i veze koje smo iskusili i živjeli u našim zajednicama; naučili smo prepoznati i prihvaćati svoje slabosti i svoje rane. Za mnoge od nas Vjera i svjetlo je put rasta i ozdravljenja, pravi poziv.

Je li sve to sada izgubljeno? Naravno da nije. Duh Sveti i dalje nas vodi i daje nam snagu da nastavimo putovanje. I danas nas sve moli da se ne prepustimo zlu, a kako bi našli mir. U Poslanici Galaćanima sveti Pavao piše: „Plod Duha je ljubav, radost, mir, velikodušnost, uslužnost, vjera, dobrota, vjerenost, blagost, uzdržljivost (samokontrola)“ (Gal 5,22) , Stoga molimo Duha Svetoga da nas vodi za ruku, da ispuni naša srca, da podrži naše korake i da nam pomogne da gledamo naprijed s pouzdanjem.

Molimo zajedno, u tišini i sabranosti, da budemo poput Marije, naše sestre u vjeri, koja je također u trenutku zbunjenosti „pohranjivala sve te događaje i prebirala ih u svome srcu“ (Lk 2,19). Znat će Gospodin kako ovo vrijeme kušnje pretvoriti u novu milost. Ostanimo sjedinjeni u molitvi.

Sretno putovanje svima.

Don Marco Bove

međunarodni kapelan